Tisztelt .....

Az *ERI Hungary – European Research Institute Nonprofit Kft.* egy olasz- magyar érdekeltségű nonprofit szervezet. Egyik fontos tevékenységi területünk a **környezetvédelem és tudáscsere**. Rendszeresen szervezünk természetvédelemhez kapcsolódó akciókat, amelyekbe szívesen bevonunk önkénteseket. 2018-ban indult EU LIFE projektünk, a VISPO (Volunteer Initiative for a Sustainable Po) keretében 2 olasz partnerrel (Legambiente olasz környezetvédelmi egyesület, Arpa - Piemonti Regionális Környezetvédelmi Ügynökség) közösen a Pó folyó piemonti és a **Duna Esztergom-Budapest közötti** szakaszát tisztítjuk meg a hulladékoktól.

A projekt jellegzetessége, hogy a tevékenységek önkéntesek bevonásával zajlanak az Európai Szolidaritási Testület közreműködésével. Az **Európai Szolidaritási Testület** az Európai Unió kezdeményezése, amely lehetőséget teremt a fiatalok számára, hogy önkéntes munkát végezzenek saját országukban, vagy külföldön olyan projektekben dolgozzanak, amelyek Európa-szerte előnyösek a közösségek és az emberek számára.

Nagy örömmel fogadjuk olyan **18 és 30 év közötti fiatalok** jelentkezését, akik egy év alatt 60x fél/egy napnyi munkával részt vennének a következő feladatokban

* rendszeres szemléletformáló és a természetet a szeméttől megtisztító programokon:
	+ 2019 május végén kerékpáros és kajakos túra a szennyezett gócpontok feltérképezése érdekében Esztergom és Budapest, illetve Budapest és Szob között
	+ 2019 június 7-én az esztergomi Erzsébet-parkban megrendezendő szemléletformáló programokon és az azt követő hulladékgyűjtési akción Esztergom környékén
	+ 2019 június 8-9-én a folyó és parttisztítási akcióin Budapest és Dunabogdány térségében
	+ fesztiválokon, vízparti és sporteseményeken szemléletformáló és szelektív hulladékgyűjtési akciókon
	+ a természet és a folyó védelmére irányuló egyéni kezdeményezéseken
* az Esztergom és Budapest közötti szakaszon található releváns
	+ sportklubok
	+ cégek
	+ helyi önkormányzatok
	+ iskolák
	+ kocsmák és vendéglátóhelyek

feltérképezésében és a programba történő együttműködéssel kapcsolatos megkeresésében

* világszerte alkalmazott jó gyakorlatok, videófilmek, publikációk összegyűjtésében
* szelektív hulladékgyűjtésre és környezettudatos magatartásra felhívó kampányok kidolgozásában
* a fiatalok környezetében folytatott társadalmi lekérdezésben, és a kérdőívek feldolgozásában, amely hozzájárul a társadalmi-gazdasági tanulmány elkészítéséhez
* releváns interjú alanyok feltérképezésében, interjúk készítésében, cikkek írásában, oktatások tartásában
* további kezdeményezésekben, a természet megóvása érdekében történő ötletgyűjtésben
* kapcsolatépítésben az olasz partnerekkel és önkéntesekkel.

*Amit ajánlunk cserébe:*

* Kellemes és hasznos időtöltés a szabadban
* Általános és gyakorlati képzés
* Tanulmányokhoz kapcsolódó tájékozódás
* Kapcsolat hasonló korú és gondolkodású fiatalokkal itthon és külföldön
* Nyelvgyakorlási lehetőség
* Az 5 legaktívabb fiatal részvétele olaszországi tapasztalatcsere programban
* Igazolás arról, hogy részt vett az Európai Unió LIFE programjának megvalósításában az Európai Szolidaritási Testület berkein belül
* 4 euró/nap összegű költségtérítés az önkéntes szerződés teljesítése után

Részletesebb információt a kezdeményezés hátteréről és céljáról mellékelt leírásban, továbbá a http://www.bevispo.eu oldalon talál.

Amennyiben szívesen együttműködik velünk, illetve össze tud kapcsolni minket olyan 18 és 30 év közötti fiatalokkal, akiket érdekelne a közös munka, kérjük keressen minket emailben vagy telefonon további egyeztetés céljából.

Tisztelettel,

|  |  |
| --- | --- |
| Takács Emőke | Tüske Zsófia |
| ügyvezető | szervező |
| ERI Hungary – European Research Institute Nonprofit Kft |
| Tel: +36 306 475 475 | Tel: +36 308 933 316 |
| e-mail: t.emoke@eri.net.in | e-mail: tuskezsofia@gmail.com |

**LIFE önkéntes kezdeményezés a fenntartható Po folyóért (LIFE-VisPO)**

Biztosan ismert a magyar laskosság előtt a kép, amikor a folyóparton sétálva mérhetetlen mennyiségű szeméttel találkozunk. Igen, sok esetben a tavaszi árvizek hozzák a hulladékot a külföldi folyószakaszokról, ám sajnos a helyi lakosok és a turisták helytelen viselkedésének eredménye is a nem túl vonzó látkép. Az emberek nem is mérik fel, hogy egy apró szemét elhajítása milyen nagyságú károkat okoz természeti kincseinkben.

Ahogy a projekt címe is mutatja a kezdeményezés Olaszországból ered: a Pó folyó és annak mellékfolyói területének észak-olaszországi területére koncentrál, a folyópartokon és a vizeken található jelentős mennyiségű hulladékterhelést igyekszik felszámolni azon társadalmi csoportok bevonásával, akik ugyan szeretik élvezni a folyó adta lehetőségeket, de egyben a szennyezés egyik forrását is jelentik. Hasonló kihívások jellemzik a magyarországi Duna szakaszt is. A két ország környezettudatos és kajakozni szerető projektmenedzsereinek ötlete hozta létre a LIFE Előkészítő projekt által támogatott kezdeményezést. A Dunán az olasz megvalósításhoz képest egy kis léptékű akció valósul csupán meg, de így is igyekszünk felhívni a figyelmet a folyók tisztaságának fontosságára, a megelőzésre, a környezet-tudatos magatartásra, formálni a helyi lakosok, fiatalok, sportolók és turisták szemléletet, fókuszálva az ifjúságra, amely az Európai Szolidaritási Testület által is kiemelt célcsoport.

A projekt jellegzetessége, hogy a tevékenységek önkéntesek bevonásával zajlik az Európai Szolidaritási Testület közreműködésével. Az Európai Szolidaritási Testület az Európai Unió viszonylag új kezdeményezése, amely lehetőséget teremt a fiatalok számára, hogy önkéntes munkát végezzenek saját országukban, vagy külföldön olyan projektekben dolgozzanak, amelyek Európa-szerte előnyösek a közösségek és az emberek számára. Tapasztalataink azt mutatják, hogy a hazai ifjúság szemléletétől távol áll az önkéntes munka. Sok fiatal az érettségi feltételét jelentő közösségi szolgálattól is ódzkodik, pedig rengeteg tapasztalat megszerzésére adhat lehetőséget. A projekt keretében való önkéntes munkavégzéshez regisztrálni kell az Európai Szolidaritási Testület honlapján (<https://europa.eu/youth/solidarity_en>), és a 18 és 30 év közötti fiatalok számára nyújt élményt és tapasztalatszerzési lehetőséget maximum egy éven át.

Az általunk nyújtott önkéntes munkalehetőségek a fentiekben meghatározott környezeti kihívások kezelését célozzák olyan intézkedések révén, mint például:

* Hatékony modellt dolgozunk ki a folyók tisztítási tevékenységeire, valamint a tudomány és kutatás támogatása érdekében: önkéntes fiatalok foglalkoztatása a folyó ökoszisztémájának fenntartása érdekében, Citizen Science (közösségi tudomány) elterjesztése
* Formáljuk a civil társadalomnak a természethez való hozzáállását, és megtanítjuk értékelni azt a társadalmi és szabadidős tevékenységekkel összefüggésben: vízi sportoló és iskolás fiatalok bevonása és példamutatás (role model) segítségével multiplikátor hatás elérése
* A környezetvédelemmel és a sporttevékenységekkel egyező munkamódszert alkalmazunk, hogy a tanultak beépüljenek a sportolók mindennapi gyakorlatai közé
* Hangsúlyt helyezünk a tudatosság növelésére a folyó valorizációjának szükségességéről képzési anyag kidolgozásával
* Feltérképezzük a helyi lakosság, turisták, a helyi önkormányzatok és vállalkozások, valamint a társadalmi (sport, szabadidős tevékenységek) számára fontos értékeket és a fenntartható gazdasági lehetőségeket (üzleti lehetőségek teremtése érdekében az idegenforgalmi és szabadidős szektorban)

Bízunk abban, hogy a projektünkkel közösen hozzájárulunk ahhoz, hogy a folyót a lakosság és a turisták értékelik, és az odafigyeléssel növelik a természeti értékeinket, valamint annak közterületi szerepét a társadalmi összejövetelek, a sport és a szabadidős tevékenységek során. Célunk, hogy a folyó a lakosság társadalmi életének főszereplőjévé váljon, és maguk a fiatalok legyenek azok, akik nagyobb tiszteletet és figyelmet fordítanak a vizeinkre és egymásra.